*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 11ης Δεκεμβρίου 1987

σχετικά με το πολυετές πρόγραμμα προσανατολισμού της υδατοκαλλιέργειας (1987-1991) που υπέβαλε η Ιρλανδία στο πλαίσιο του κανονισμού (ΕΟΚ) αριθ. 4028/86 του Συμβουλίου

(Το κείμενο στην αγγλική γλώσσα είναι το μόνο αυθεντικό)

(88/6/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές δράσεις για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 4,

Εκτιμώντας:

ότι η ιρλανδική κυβέρνηση διαβίβασε στην Επιτροπή πολυετές πρόγραμμα προσανατολισμού της υδατοκαλλιέργειας, το οποίο καλείται στο εξής «πρόγραμμα»· ότι ανακοίνωσε στις 8 Ιουλίου 1987 τα τελευταία συμπληρωματικά στοιχεία σχετικά με το πρόγραμμα αυτό·

ότι το πρόγραμμα αποβλέπει σε πολύ σημαντική αύξηση της ιρλανδικής παραγωγής υδατοκαλλιέργειας, τόσο στα θαλάσσια όσο και στα γλυκά ύδατα· ότι κρίνονται απαραίτητες επενδύσεις της τάξης των 60 εκατομμυρίων ECU για την υλοποίηση του προγράμματος αυτού, από τα οποία πάνω από 60 % αναμένεται να αφορούν την παραγωγή σολωμού και πέστροφας·

ότι, λαμβανομένης υπόψη της προβλεπόμενης εξέλιξης των αλιευτικών πόρων, της αγοράς προϊόντων αλιείας και υδατοκαλλιέργειας, των μέτρων που λαμβάνονται στο πλαίσιο της κοινής αλιευτικής πολιτικής καθώς και των κατευθυντηρίων γραμμών της πολιτικής αυτής, το πρόγραμμα πληροί τους όρους που καθορίζονται στο άρθρο 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο κοινοτικών και εθνικών χρηματοδοτικών παρεμβάσεων στο σχετικό τομέα·

ότι, εντούτοις, ο προβλεπόμενος ρυθμός επέκτασης της ιρλανδικής υδατοκαλλιέργειας θα μπορούσε να αντιμετωπίσει ορισμένες τεχνικές ή εμπορικές δυσκολίες και να υλοποιηθεί με πραγματικό ρυθμό βραδύτερο από αυτόν που προβλέπεται· ότι θα είναι, λοιπόν, απαραίτητο να υπάρξει μέριμνα για τη βιωσιμότητα από τεχνική άποψη και την οικονομική αποδοτικότητα των εκτροφών ·

ότι ο τομέας της υδατοκαλλιέργειας αναπτύσσεται σε εμπορικό περιβάλλον που χαρακτηρίζεται από ανάπτυξη του διεθνούς ανταγωνισμού·

ότι η εξέλιξη της αγοράς σολωμοειδών θα μπορούσε να οδηγήσει στην υποχρέωση να τροποποιηθούν οι στόχοι που καθορίζονται για την παραγωγή σολωμού και πέστροφας·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται με τους όρους της παρούσας απόφασης, το πολυετές πρόγραμμα προσανατολισμού της υδατοκαλλιέργειας (1987-1991) που διαβίβασε η ιρλανδική κυβέρνηση, όπως συμπληρώθηκε τελευταία στις 8 Ιουλίου 1987.

Άρθρο 2

1. Θα πρέπει να δοθεί ιδιαίτερη προσοχή, κατά την υλοποίηση του προγράμματος, στον έλεγχο του κόστους παραγωγής.

2. Οι στόχοι του προγράμματος που αφορούν την παραγωγή σολωμού και πέστροφας θα πρέπει να αναθεωρηθούν στην περίπτωση που θα προκύψουν σημαντικές αλλαγές στην αγορά των σολωμοειδών.

Άρθρο 3

Η παρούσα απόφαση δεν προδικάζει ενδεχόμενες κοινοτικές χρηματοδοτικές συνδρομές σε μεμονωμένα σχέδια επενδύσεων.

Άρθρο 4

Η παρούσα απόφαση απευθύνεται στη Δημοκρατία της Ιρλανδίας.

Βρυξέλλες, 11 Δεκεμβρίου 1987.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 376 της 31. 12. 1986, σ. 7.